
Nr.  26/926


RAPORT

asupra propunerii legislative pentru prevenirea violenţei asupra copilului minor
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic au fost sesizate, spre dezbatere în fond, cu propunerea legislativă pentru prevenirea violenţei asupra copilului minor, trimisă cu adresa nr. P.l.x-360, din 25 aprilie 2006, înregistrată sub nr. 31/ 566 din 26 aprilie 2006.
Potrivit prevederilor art. 75 din Constituţie şi ale art. 92 alin.9 pct.1 din Regulamentul Camerei Deputaţilor, Camera Deputaţilor este  Cameră decizională în cazul acestei iniţiative legislative. 

Senatul a respins propunerea legislativă în şedinţa din  18 aprilie 2006.

Consiliul Legislativ a avizat favorabil  propunerea legislativă, conform avizului nr. 1638/15.11.2005.

Guvernul, în punctul său de vedere, transmis cu  nr. 40/4.01.2006, a precizat că nu susţine adoptarea acestei iniţiative legislative.

Comisia pentru drepturile omului, culte şi problemele minorităţilor naţionale, Comisia pentru învăţământ, ştiinţă, tineret şi sport şi Comisia pentru sănătate şi familie  au avizat negativ propunerea legislativă, conform avizelor nr. 360/2006 din 19 mai 2006, 29/154/17 mai 2006 şi 28/279/30 mai 2006..

Propunerea  legislativă are ca obiect de reglementare stabilirea de măsuri pentru prevenirea oricăror tipuri de abuzuri asupra copilului minor, în special prin programe educaţionale adresate ambilor părinţi şi prin abilitarea serviciilor specializate de a monitoriza, identifica şi interveni în regim de urgenţă în scopul preîntâmpinării unor eventuale abuzuri.
Propunerea legislativă face parte din categoria legilor ordinare. 

În conformitate cu prevederile art. 61 din Regulamentul Camerei Deputaţilor, membrii celor două comisii  au examinat propunerea legislativă în şedinţa din 7 iunie 2006.

La lucrările comisiei au fost prezenţi 20  deputaţi, din totalul de 26   membri ai Comisiei juridice, de disciplină şi imunităţi şi, respectiv, 27 deputaţi din totalul de 29   membri ai Comisiei pentru administraţie publică, amenajarea teritoriului şi echilibru ecologic.

La dezbaterea propunerii legislative a participat, din partea Ministerului Justiţiei, doamna Secretar de stat Katalin Barbara Kibedi.

Analizând propunerea legislativă, membrii celor două comisii au apreciat că aceasta nu poate fi acceptată întrucât potrivit Legii nr. 272/2004 privind protecţia şi promovarea drepturilor copilului, copilul are dreptul de a fi protejat împotriva oricăror forme de violenţă, abuz, rele tratamente sau neglijenţă. Astfel, în vederea protejării copilului împotriva oricăror forme de violenţă, inclusiv violenţă sexuală, vătămare sau forme de abuz fizic sau mental, de rele tratamente sau de exploatare, de abandon sau neglijenţă, orice persoană fizică sau juridică, precum şi copilul au posibilitatea să sesizeze autorităţile abilitate de lege să ia măsurile corespunzătoare pentru  a-l proteja.
Având în vedere faptul că prevenirea violenţei asupra copilului este deja reglementată printr-o lege specială, prin adoptarea acestei iniţiative legislative ar fi încălcate dispoziţiile art. 13 şi 15 din Legea nr. 24/2000 privind normele de tehnică legislativă pentru elaborarea actelor normative, republicată, potrivit cărora reglementări având acelaşi obiect se cuprind, de regulă, într-un singur act normativ, în procesul legislativ fiind interzisă instituirea aceloraşi reglementări în două sau mai multe acte normative
În urma dezbaterilor membrii celor două  comisii, au hotărât, cu majoritate de voturi, să propună plenului Camerei Deputaţilor respingerea propunerii legislative pentru prevenirea violenţei asupra copilului minor.

